[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 8.5.2008

KOM(2008) 247 endelig

2008/0088 (CNS)

Forslag til

RÅDETS FORORDNING

om ændring af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere

(forelagt af Kommissionen)

BEGRUNDELSE

1. Baggrunden for forslaget

- Begrundelse og formål

Efter artikel 138 i Rådets forordning (EF) nr. 1782/2003 er direkte betalinger betinget af, at dyrene er identificeret og registreret i henhold til forordning (EF) nr. 1760/2000. Efter forordning (EF) 1780/2000, artikel 7, stk. 1, andet led, skal alle brugere inden for en frist, som fastsættes af medlemsstaten, og som skal være på mellem tre og syv dage, til myndighederne indberette alle flytninger til og fra bedriften og alle fødsler og dødsfald på bedriften sammen med datoerne for disse begivenheder.

Forslaget sigter mod at tydeliggøre omfanget af pligten til at identificere og registrere dyrene som forudsætning for betalinger for oksekød ved at foretage en ændring af artikel 138 i forordning (EF) nr. 1782/2003. Ændringen vil medføre, at et dyr anses for at give ret til udbetaling, når indberetningspligten i artikel 7, stk. 1, andet led i forordning 1760/2000 er opfyldt senest ved begyndelsen på den periode, hvor dyret skal holdes tilbage på bedriften.

Ændringen har ikke andre formål end at fastsætte, under hvilke betingelser sådanne udbetalinger er berettigede. Den ændrer ikke ved dyrenes sporbarhed, da landbrugerne fortsat skal overholde alle identifikations- og registreringskravene i forordning (EF) nr. 1760/2000.

Da kalenderåret er fastsat som referenceperiode for forvaltning af de pågældende betalinger, bør denne ændring finde anvendelse fra den 1. januar 2008, således at den gælder for alle sådanne betalinger i hele kalenderåret 2008.

- Generel baggrund

Ifølge forordning (EF) nr. 1782/2003, artikel 68, ydes medlemsstaternes supplerende betalinger til landbrugerne for oksekød på de betingelser, der er anført i forordningens afsnit IV, kapitel 12. Efter forordningens artikel 138 er direkte betalinger efter afsnit IV, kapitel 12, betinget af, at dyrene er identificeret og registreret i henhold til forordning (EF) nr. 1760/2000. Efter forordning (EF) 1780/2000, artikel 7, stk. 1, andet led, skal alle brugere inden for en frist, som fastsættes af medlemsstaten, og som skal være på mellem tre og syv dage, til myndighederne indberette alle flytninger til og fra bedriften og alle fødsler og dødsfald på bedriften sammen med datoerne for disse begivenheder.

Det at et dyrs flytning, fødsel eller dødsfald ikke indberettes til den kompetente myndighed inden for den periode, forordning (EF) nr. 1760/2000 foreskriver, bør ikke i sig selv kunne hindre enhver udbetaling for dyret. Begyndelsen på den periode, hvori dyret skal holdes tilbage på bedriften, anses for at være det relevante tidspunkt for kontrol med, om det pågældende dyr faktisk er identificeret og registreret med henblik på betalinger efter afsnit IV, kapitel 12, i forordning (EF) nr. 1782/2003.

Dette spørgsmål har væsentlig interesse for medlemsstater, hvor oksekødsbetalinger stadig helt eller delvis er koblede i overensstemmelse med forordning (EF) nr. 1782/2003, artikel 68. Disse medlemsstater er ikke sikre på, på hvilket grundlag de skal yde forskud på de betalinger, de skal foretage fra den 16. oktober 2008. Risikoen for, at landbrugerne forskelsbehandles i medlemsstaterne eller ikke kan få betalinger under disse omstændigheder, bør udelukkes.

- Gældende bestemmelser på det område, som forslaget vedrører

Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere og om ændring af forordning (EØF) nr. 2019/93, (EF) nr. 1452/2001, (EF) nr. 1453/2001, (EF) nr. 1454/2001, (EF) nr. 1868/94, (EF) nr. 1251/1999, (EF) nr. 1254/1999, (EF) nr. 1673/2000, (EØF) nr. 2358/71 og (EF) nr. 2529/2001.

Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97.

- Overensstemmelse med andre EU-politikker og -mål

Ikke relevant.

2. Høring af interesserede parter og konsekvensanalyse

- Høring af interesserede parter

- Ekspertbistand

Der var ikke behov for interessenthøring eller for at indhente ekspertbistand udefra.

- Konsekvensanalyse

Ikke relevant.

3. Forslagets retlige aspekter

- Resumé af forslaget

Ved en ændring af artikel 138 i forordning (EF) nr. 1782/2003 vil forslaget tydeliggøre omfanget af pligten til at identificere og registrere dyrene som forudsætning for betalinger for oksekød. Ændringen vil medføre, at et dyr anses for at give ret til udbetaling, når indberetningspligten i artikel 7, stk. 1, andet led, i forordning (EF) nr. 1760/2000 er opfyldt senest ved begyndelsen på den periode, hvor dyret skal holdes tilbage på bedriften, uanset kravene om identifikation og registrering. Ændringen bør finde anvendelse fra den 1. januar 2008, således at den gælder for alle betalinger i hele kalenderåret 2008, fordi kalenderåret er referenceperiode for forvaltning af de pågældende betalinger.

- Retsgrundlag

Artikel 37, stk. 2, i traktaten om oprettelse af Det Europæiske Fællesskab.

- Subsidiaritetsprincippet

Forslaget hører ind under Fællesskabets enekompetence. Subsidiaritetsprincippet finder derfor ikke anvendelse.

- Proportionalitetsprincippet

Forslaget er i overensstemmelse med proportionalitetsprincippet.

- Reguleringsmiddel

Foreslået reguleringsmiddel: rådsforordning.

Andre reguleringsmidler ville ikke være hensigtsmæssige af følgende grund: en forordning skal ændres ved en forordning.

4. Budgetmæssige konsekvenser

Foranstaltningen medfører ikke flere udgifter for Fællesskabet. Der er redegjort for foranstaltningens finansiering i finansieringsoversigten til Kommissionens forslag til reform af den fælles landbrugspolitik, KOM(2003) 23 endelig.

5. Yderligere oplysninger

- Forenkling

Ikke relevant.

2008/0088 (CNS)

Forslag til

RÅDETS FORORDNING

om ændring af forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen[1],

under henvisning til udtalelse fra Europa-Parlamentet[2], og

ud fra følgende betragtninger:

1. Ifølge Rådets forordning (EF) nr. 1782/2003[3], artikel 68, ydes medlemsstaternes supplerende betalinger til landbrugerne for oksekød på de betingelser, der er anført i forordningens afsnit IV, kapitel 12.

2. Ifølge forordning (EF) nr. 1782/2003, artikel 138, skal et dyr være identificeret og registreret efter reglerne i Europa-Parlamentets og Rådets forordning (EF) nr. 1760/2000 af 17. juli 2000 om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97[4], før det giver ret til direkte udbetalinger efter afsnit IV, kapitel 12, i førstnævnte forordning.

3. Ifølge forordning (EF) 1780/2000, artikel 7, stk. 1, andet led, skal alle brugere inden for en frist, som fastsættes af medlemsstaten, og som skal være på mellem tre og syv dage, til myndighederne indberette alle flytninger til og fra bedriften og alle fødsler og dødsfald på bedriften sammen med datoerne for disse begivenheder.

4. Der er imidlertid behov for at præcisere omfanget af pligten efter artikel 138 i forordning (EF) nr. 1782/2003. Det at et dyrs flytning, fødsel eller dødsfald ikke indberettes til den kompetente myndighed inden for den periode, forordning (EF) nr. 1760/2000 foreskriver i artikel 7, stk. 1, andet led, bør ikke i sig selv kunne hindre enhver udbetaling for dyret. Begyndelsen på den periode, hvori dyret skal holdes tilbage på bedriften, bør anses for at være det relevante tidspunkt for kontrol med, om det pågældende dyr faktisk er identificeret og registreret med henblik på betalinger efter afsnit IV, kapitel 12, i forordning (EF) nr. 1782/2003.

5. Artikel 138 i forordning (EF) nr. 1782/2003 bør ændres i overensstemmelse hermed.

6. Ændringen har ikke andre formål end at fastsætte, under hvilke betingelser sådanne udbetalinger er berettigede. Den ændrer ikke ved dyrenes sporbarhed, da landbrugerne fortsat skal overholde alle identifikations- og registreringskravene i forordning (EF) nr. 1760/2000.

7. Forpligtelsen efter artikel 138 i forordning (EF) nr. 1782/2003 bør gælde for alle betalinger efter den nævnte forordnings afsnit 12, kapitel IV. Da kalenderåret er fastsat som referenceperiode for forvaltning af de pågældende betalinger, bør denne ændring finde anvendelse fra den 1. januar 2008, således at den gælder for alle betalinger af denne art i hele kalenderåret 2008.

UDSTEDT FØLGENDE FORORDNING:

Artikel 1

I artikel 138 i forordning (EF) nr. 1782/2003 indsættes som stk. 2:

"Retten til udbetaling for et dyr anses dog for at være indtrådt, når de oplysninger, der er omfattet af artikel 7, stk. 1, andet led, i forordning (EF) nr. 1760/2000, er indberettet til den kompetente myndighed ved begyndelsen af den periode, hvor dyret skal holdes tilbage på bedriften."

Artikel 2

Denne forordning træder i kraft på dagen for offentliggørelsen i Den Europæiske Unions Tidende .

Den anvendes fra den 1. januar 2008.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Rådets vegne

Formand

[1] EUT C …, …, s. ….

[2] EUT C …, …, s. ….

[3] EUT L 270 af 21.10.2003, s. 1. Senest ændret ved forordning (EF) nr. 146/2008 (EUT L 46 af 21.2.2008, s. 1).

[4] EFT L 204 af 11.8.2000, s. 1 Senest ændret ved forordning (EF) nr. 1791/2006 (EUT L 363 af 20.12.2006, s. 1).